גשאו איילה

גשאו איילה (נולד ב-22 באוגוסט 1996) הוא אתלט ישראלי, אלוף אירופה קבוצתי, זוכה מדליית ארד באליפות אירופה (מינכן 2022) שיאן ישראל בריצת מרתון, ושיאן ישראל בעבר בריצת 10,000 מטר. איילה נולד בכפר גוג'ם שבאתיופיה לאביו טבק ואמו טספיה, הורים ממוצא יהודי, ובגיל שנתיים עבר עם משפחתו לעיר גונדר שבצפון המדינה. כשהיה בן 13, עלה איילה יחד עם הוריו וארבעת אחיו ואחיותיו לישראל. משפחתו התגוררה תחילה במרכז קליטה בצפת ומאוחר יותר עברה ליפו. איילה למד בפנימיית "אביר יעקב" שבנהריה. לקראת סיום לימודיו בתיכון, הוא החל להתאמן באתלטיקה במועדון "הסמטה דרום ת"א-יפו". את שירותו הצבאי הוא עשה במעמד של ספורטאי מצטיין. איילה אוהד את קבוצת הכדורגל מכבי חיפה. איילה החל את דרכו באתלטיקה בגיל 18, לקראת סוף לימודיו בתיכון, כאשר החל להתאמן בריצות במועדון "הסמטה דרום ת"א-יפו" תחת הדרכתו של המאמן יובל כרמי. שנתיים לאחר מכן עבר למועדון האתלטיקה של מכבי תל אביב שם התאמן בהדרכתו של דן סלפטר. עם תחילת דרכו בענף הוא התמקד בריצות למרחק 10,000 מטר ובגיל 24 תחת הדרכתו של המאמן גזצ'או יוסף, עבר לריצות מרתון. בשנת 2017 הוא השתתף במשחקי המכביה והתחרה בריצת 5000 מטר, שם זכה במדליית הכסף בזמן של 14:46.25 דקות. באליפות ישראל באתלטיקה לשנת 2019, זכה איילה בשתי מדליות; כסף בריצת 1500 מטר (3:48.81 דקות) וארד בריצת 5000 מטר (14:09.82 דקות). בדצמבר 2021, רץ גשאו איילה לראשונה בקריירה ריצת מרתון כאשר התחרה במרתון ולנסיה וסיים במקום ה-21 עם תוצאה של 2:09:29 שעות. בתחרות שנערכה בלונדון שבממלכה המאוחדת בחודש מאי 2022, סיים איילה במקום הרביעי וקבע שיא ישראל חדש בריצת 10,000 מטר, עם תוצאה של 27:49.88 דקות והיה לישראלי הראשון שיורד מ-28 דקות בריצה זו. באליפות אירופה שנערכה במינכן שבגרמניה ב-15 באוגוסט 2022 זכה איילה בשתי מדליות, זהב וארד. מדליית זהב במרתון קבוצתי, ביחד עם מארו טפרי וימר גטהון. ומדליית ארד במרתון בתוצאה של 2:10.29 שעות, אחרי ריכרד רינגר מגרמניה (2:10.21 שעות) ומארו טפרי (2:10:23 שעות). במרתון סביליה שנערך ב-19 בפברואר 2023 קבע איילה שיא ישראלי חדש של 2:05:33 שעות, שיפור לשיא בן חודשיים וחצי של מארו טפרי (2:06:43 שעות). במרתון סביליה שנערך ב-18 בפברואר 2024 זכה במדליית ארד וכן קבע שיא ישראלי חדש של 2:04:53 שעות, ובזכות כך איילה גם הבטיח את מקומו באולימפיאדת פריז (2024). באליפות אירופה 2024 שנערכה ברומא, בשל הקרבה למשחקים האולימפיים בפריז, נערכה תחרות חצי מרתון במקום ריצת מרתון מלא כבדרך כלל. איילה סיים במקום השביעי בתוצאה של 1:01:28 שעות. עם זאת הוא זכה במדליית כסף קבוצתית ביחד עם מארו טפרי שסיים במקום הרביעי (1:01:10 שעות) וגירמה אמרה שסיים במקום תשיעי (1:01:31 שעות) בזמן מצטבר של 3:04:09 שעות, אחרי איטליה (3:03:34 שעות) ולפני גרמניה (3:05:33 שעות). באולימפיאדת פריז סיים במקום ה-31 בתוצאה של 2:11:36 שעות. איילה בזוגיות עם הרצה למרחקים ארוכים ברטוקן טסרה (23), ומתגורר בחולון. אחיו הצעיר דרבה יהודה איילה גם הוא אצן. ריצת 1500 מטר: 3:48.81 דקות (2019) ריצת 3000 מטר: 8:05.64 דקות (2020) ריצת 5000 מטר: 13:56.37 דקות (2022) ריצת 10,000 מטר: 27:49.88 דקות (2022), שיא ישראל בעבר ריצת 10 קילומטר: 29:23 דקות (2018) ריצת 15 קילומטר: 44:36 דקות (2020) ריצת חצי מרתון: 1:02.39 שעות (2019) ריצת מרתון: 2:04.53 שעות (2024), שיא ישראל מדיה וקבצים בנושא גשאו איילה בוויקישיתוף גשאו איילה, ברשת החברתית פייסבוק גשאו איילה, ברשת החברתית אינסטגרם גשאו איילה, באתר התאחדות האתלטיקה הבין-לאומית אבינעם פורת, ריאיון מיוחד | מסעו המדהים של גשאו איילה: "לא ראיתי כסף ועתיד, איך אני בונה הלאה את החיים שלי", באתר ynet, 16 במרץ 2024 אורן אהרוני, "מישהו לרוץ איתו: גשאו איילה חולם על הפודיום האולימפי", 19 בפברואר 2024, ישראל היום אבינעם פורת, התחיל לרוץ רק בגיל 18: הישראלי שזכה במדליה במרתון השני בחייו, באתר ynet, 17 באוגוסט 2022 ארן הרשלג, "מרתון בכורה מצוין לגשאו אילה בוולנסיה", 5 בדצמבר 2021, שוונג אסי ממן, שיא ישראלי חדש ב-10,000 לאיילה גשאו בלונדון, באתר ynet, 14 במאי 2022 הדרוג בתחרות הקבוצתית נקבע לפי הזמן המשוקלל של שלושה רצים. עידו רקובסקי, זהב קבוצתי לישראל באליפות אירופה במרתון, כסף לטפרי וארד לאיילה, באתר הארץ, 15 באוגוסט 2022 עם תוצאה אדירה: שיא ישראלי חדש לגשאו איילה במרתון, באתר ynet, 18 בפברואר 2024 מדליית כסף קבוצתית לישראל בחצי המרתון באליפות אירופה באתלטיקה, באתר ynet, 9 ביוני 2024